# Paraulògic

Paraulògic és un joc lingüístic en format de passatemps creat per l'entitat Rodamots que té com a objectiu posar a prova les habilitats lèxiques dels jugadors, obligant-los a trobar tants mots catalans com sigui possible. Els creadors s'han inspirat en l'Spelling bee del New York Times.
La mecànica del 'Paraulògic' és ben simple. L'usuari disposa de set lletres, col·locades en sis hexàgons blaus i un de vermell que imiten les cel·les d'un rusc. La finalitat és localitzar el nombre més gran de paraules a partir d'aquestes lletres a condició que continguin la lletra de l'hexàgon central de color vermell. Les paraules han de tenir un mínim de tres lletres i la combinació de lletres canvia cada dia. No s'admeten noms propis, només paraules que apareguin al Diccionari de la llengua catalana de l'Institut d’Estudis Catalans (DIEC). A més, si hom clica damunt del mot, n'apareix la definició. El joc funciona amb un sistema de punts i com més llargues són les paraules, més punts s'aconsegueixen. Les de tres lletres valen un punt; les de quatre, dos punts, i a partir de cinc lletres, els punts equivalen al nombre de lletres que tingui la paraula. També es poden formar paraules amb totes les lletres disponibles al rusc, que valen deu punts i s'anomenen tuti (de l'italià "tutti"). Se'ls ha de sumar, per això, el valor de cada lletra. A mesura que l'usuari va aconseguint punts, progressa pels nivells d'assoliment del joc.

## Repercussió

El joc ha tingut bona acollida i una bona crítica, i ha generat un nombre considerable de seguidors a les xarxes socials, amb jugadors que publiquen els resultats i discuteixen la llista de paraules de cada dia a Twitter, així com les exclusions del DIEC.

## Influència

L'èxit del joc ha motivat el desenvolupament del Berbaxerka, un clon del Paraulògic adaptat al basc, del Caxellu, una adaptació a l'asturià, i del Pensatermos, en gallec. També ha influenciat l'adaptació del joc Wordle al català.

## Reconeixements

El desembre de 2022 fou guardonat amb el premi Pompeu Fabra, per la contribució a l’impuls del català.

## Vegeu també

* Wordle

## Referències

* 1 2 «Paraulògic, el joc lingüístic online que s'ha fet viral És gratis i s'inspira en un joc similar del 'New York Times'». Diari Ara, 14-12-2021 [Consulta: 17 desembre 2021].
* 1 2 «Paraulògic, el passatemps que posa a prova les habilitats lèxiques i ha revolucionat les xarxes». DBalears, 16-12-2021 [Consulta: 17 desembre 2021].
* ↑ «Paraulògic, el joc lingüístic que revoluciona Twitter: què és i com s’hi juga?». RAC1, 17-12-2021 [Consulta: 17 desembre 2021].
* ↑ Díaz, Alba «Com es juga a Paraulògic, el joc que s'ha viralitzat a Twitter?». Regió7, 16-12-2021 [Consulta: 17 desembre 2021].
* ↑ Burdeus, Joan «El Paraulògic no vol salvar-te». Núvol, 14-12-2021 [Consulta: 18 desembre 2021].
* ↑ Avià i Nóvoa, Blai «Què és el Paraulògic, el joc lingüístic que ha revolucionat Twitter?». VilaWeb, 14-12-2021 [Consulta: 18 desembre 2021].
* ↑ «Paraulògic, el joc lingüístic que s'ha fet viral». À Punt, 01-01-2022. [Consulta: 4 gener 2022].
* ↑ Ostolaza, Paulo «Berbaxerka, euskaldunak biziatu dituen azken jokoa». Berria, 09-01-2022 [Consulta: 12 gener 2022].
* ↑ «Caxellu, el xuegu d'ésitu internacional que llega a Asturies». La Voz de Asturias, 21-01-2022 [Consulta: 21 gener 2022].
* ↑ «Caxellu, el xuegu d'ésitu internacional que llega a Asturies». La Voz de Galicia, 21-01-2022 [Consulta: 22 gener 2022].
* ↑ «Pensatermos, un novo xogo para fomentar o uso do galego». Nós Televisión.
* ↑ «"Wordle": així és el nou Paraulògic sorgit d'una història d'amor». CCMA, 10-01-2022. [Consulta: 13 gener 2022].
* ↑ «Carla Simon, Fibracat TV, Paraulògic i el portal de recursos de l’IEC, Premis Pompeu Fabra 2022». VilaWeb, 05-12-2022 [Consulta: 5 desembre 2022].
* ↑ «Premis Pompeu Fabra per a Carla Simon, Fibracat TV, el Paraulògic i el web de recursos de l’IEC». Cultura 21, 05-12-2022 [Consulta: 5 desembre 2022].

## Enllaços externs

* Paraulogic